Likumprojekts

**Grozījumi Latvijas valsts karoga likumā**

Izdarīt Latvijas valsts karoga likumā (Latvijas Vēstnesis, 2009, 182. nr.; 2012, 181. nr.) šādus grozījumus:

1. Izteikt VIII nodaļas nosaukumu šādā redakcijā:

"**VIII nodaļa. Latvijas valsts karoga un Latvijas valsts karoga vimpeļa tirgus un lietošanas uzraudzība un likuma piemērošanas kārtība**".

1. Papildināt likumu ar 21.1 pantu šādā redakcijā:

"**21.1 pants. Latvijas valsts karoga un Latvijas valsts karoga vimpeļa tirgus uzraudzība**

(1) Aizliegts laist tirgū un piedāvāt Latvijas valsts karogu vai Latvijas valsts karoga vimpeli, kas izgatavots no auduma, kurš neatbilst normatīvajos aktos noteiktajām prasībām.

(2) Šā panta pirmajā daļā noteikto prasību uzraudzību īsteno Patērētāju tiesību aizsardzības centrs (turpmāk – tirgus uzraudzības iestāde).

(3) Ja ir aizdomas, ka Latvijas valsts karogs vai Latvijas valsts karoga vimpelis neatbilst normatīvajos aktos noteiktajām prasībām, tirgus uzraudzības iestāde ir tiesīga izņemt paraugus un organizēt ekspertīzi, kā arī aizliegt Latvijas valsts karoga vai Latvijas valsts karoga vimpeļa piegādi, piedāvāšanu piegādei vai izstādīšanu apskatei uz laiku, kas nepieciešams ekspertīzei. Kārtību, kādā tirgus uzraudzības iestāde pieprasa un saņem preču paraugus, kā arī rīkojas ar tiem pēc laboratoriskās vai cita veida ekspertīzes, nosaka Ministru kabinets.

(4) Ja Latvijas valsts karogs vai Latvijas valsts karoga vimpelis neatbilst normatīvajos aktos noteiktajām prasībām, tirgus uzraudzības iestāde ir tiesīga:

1) aizliegt Latvijas valsts karoga, Latvijas valsts karoga vimpeļa vai visas saražotās partijas pārdošanu, kā arī veikt darbības, lai šāds aizliegums tiktu izpildīts;

2) pieprasīt vai organizēt Latvijas valsts karoga vai Latvijas valsts karoga vimpeļa tūlītēju izņemšanu no tirgus, ja Latvijas valsts karogs vai Latvijas valsts karoga vimpelis jau tiek piedāvāts tirgū.

(5) Tirgus uzraudzības iestādes lēmums ir spēkā no tā pieņemšanas brīža.

(6) Tirgus uzraudzības iestādes lēmumu var pārsūdzēt tiesā [Administratīvā procesa likumā](http://likumi.lv/ta/id/55567-administrativa-procesa-likums) noteiktajā kārtībā. Lēmuma pārsūdzēšana neaptur tā darbību.

(7) Izdevumus par Latvijas valsts karoga vai Latvijas valsts karoga vimpeļa ekspertīzi sedz tirgus uzraudzības iestāde.

(8) Ja konstatēts, ka Latvijas valsts karogs vai Latvijas valsts karoga vimpelis neatbilst normatīvajos aktos noteiktajām prasībām, izdevumus par ekspertīzi atlīdzina ražotājs, tā pilnvarotais pārstāvis vai importētājs, kurš pirmais laidis tirgū normatīvajos aktos noteiktajām prasībām neatbilstošu Latvijas valsts karogu vai Latvijas valsts karoga vimpeli. Izplatītājs, kurš pirmais piegādājis Latvijas tirgū normatīvajos aktos noteiktajām prasībām neatbilstošu Latvijas valsts karogu vai Latvijas valsts karoga vimpeli, atlīdzina tirgus uzraudzības iestādes izdevumus, ja ražotājs, tā pilnvarotais pārstāvis vai importētājs nav reģistrēts Latvijā.

(9) Izdevumi atlīdzināmi piecu darbdienu laikā no izdevumus apliecinoša dokumenta saņemšanas dienas. Ja attiecīgā persona atsakās segt izdevumus, tirgus uzraudzības iestāde tos piedzen Civilprocesa likumā noteiktajā kārtībā."

1. Izteikt 22. panta pirmās daļas 1. punktu šādā redakcijā:

"1) Latvijas valsts karoga un Latvijas valsts karoga vimpeļa izgatavošanas materiālu, Latvijas valsts karoga, Latvijas valsts karoga vimpeļa un Latvijas valsts karoga attēla toņus atbilstoši materiālam un tehnikai, ņemot vērā Valsts heraldikas komisijas atzinumu;".

Ārlietu ministrs

Edgars Rinkēvičs